P. Muránsky, poslanec: (2003-04-24):
No veď... Nehovorím, prečo ste nemohli vystupovať, ale bolo by to iste adekvátnejšie. K tomu, čo ste tu čítali, tá petícia, 509 občanov, o ktorej ste sám povedali, že je škoda, že až teraz prišla, dnes do Národnej rady Slovenskej republiky, musím sa priznať, že ani ja som o nej do dnešného dňa vedomosť nemal. No tak viete, čítal sa tam nejaký podpis nejakého právnika pána Dr. Kostolanského. Myslím si, že sa tam zabudol podpísať riaditeľ štátneho podniku Vojenských lesov. Možno jeho meno by bolo adekvátnejšie taktiež tam prečítať, pretože aj mnohé analýzy kolegov poslancov, ktorí ste vystupovali proti novele tohto zákona, vychádzajú zo stanoviska štátneho podniku Vojenských lesov. No ten určite nemá a nebude mať záujem o navrátenie tohto majetku pôvodným vlastníkom. Prečo sa v rámci komplexnej novely, prečo sa teda nebude vracať majetok vo vojenskom obvode? No preto, lebo vraj nie je komplexná úprava tohto zákona č. 229. No tak to je postavené na hlavu! Keďže nie je komplexná úprava reštitúcií v rámci 229-ky, no tak nebude reštitúcia žiadna, ani týmto občanom, ktorí sa už 11 alebo 12 rokov dožadujú tejto reštitúcie v oblasti týchto Levočských vrchov. A prečo nemohla byť riešená 229-kou už doteraz 11 rokov? No taktiež zavádzate! No preto, pretože je tam vojenský obvod. A v § 6 tohto zákona sa vojenské obvody neriešili. A dnes sa môžu riešiť len preto, pretože ministerstvo obrany jednoducho vyhlasuje, že tento vojenský obvod nepotrebuje. A jediný zo štyroch vojenských obvodov sa bude rušiť. No tak preto je možné pristúpiť aj k naplneniu požiadaviek týchto občanov, ktorých sa predmetná novela týka. Čo sa týka stanoviska Legislatívnej rady vlády alebo Kancelárie Národnej rady Slovenskej republiky. To sú taktiež zavádzajúce informácie, ktoré tu boli prednesené. Áno, boli tam výhrady a Legislatívna rada vlády, teda vláda Slovenskej republiky odsúhlasila, opakujem, odsúhlasila, dala súhlas k tomuto zákonu s výhradami po uplatení Legislatívnej rady vlády Slovenskej republiky. Tieto boli uplatnené v ústavnoprávnom výbore, ale aj v gestorskom výbore pre pôdohospodárstvo a sú zapracované v spoločnej správe. Okrem jednej výhrady, o ktorej ste sa tak často zmieňovali a o ktorú ste sa opierali, a to je údajná protiústavnosť alebo možná protiústavnosť, pretože všetci dobre viete, že môžete iba namietať možnú protiústavnosť, takisto ako Kancelária Národnej rady Slovenskej republiky a Legislatívna rada vlády, ktorá hovorí o tom, že môže byť v rozpore s Ústavou Slovenskej republiky v istých článkoch a bodoch. Takisto aj vy, prosím vás pekne, nezavádzajte dopredu, že táto novela je alebo nie je v rozpore s Ústavou Slovenskej republiky. Veľmi dobre viete o tom, že o tom môže vyrieknuť stanovisko len Ústavný súd. Majetok, ktorý sa tu spomína, že vraj bol údajne vyplatený, tak chcem povedať toľko, že mám tu stanovisko z vojenskej histórie, ktoré vám jednoznačne môžem čítať, ale nie je to nejakým mojím cieľom, kde sa jednoznačne píše o tom, ako neboli práve fyzickým osobám vyplatené náhrady, ako boli diskriminovaní, ako nemohli nájsť svoje uplatnenie a tak ďalej atď. Takže nie je pravda. Tak ako boli vrátané obciam, tak môžu byť vrátené fyzickým osobám. A preto vás všetkých o podporu tejto novely zákona prosím za všetkých zúčastnených občanov, ktorých sa to v Levočských vrchoch týka. Ďakujem pekne a podporte, prosím, novelu tohto zákona. Ďakujem.